Dänn isch de Gloggi in Ärr-Vier ghocket und hät de Motor aaglaa. De Turi hät's Seil aagschpane und dänn mit vill Gas d'Kupplig la choo. Scho bald isch di ganz Umgäbig verqualmet gsii vo den Abgas vo de beiden Auto.  Di schmale Pnöli vom Röno händ Pflotsch und Dräck gschmisse, s'Auto hät grüttlet und d'Stossstange hät sich bedrohlich nach usse boge, aber zum Graben uus hät sich das Gfährt chuum bewegt. De Lärme isch ohrebetöibend gsii; zum Glück hät me drum nid ghört, wie die drei Manne a dem Sunntig gfluechet händ…